কুমিল্লায় আজ থেকে ৩ দিনব্যাপী ‘শচীন মেলা’ শুরু
উপমহাদেশের প্রখ্যাত সঙ্গীতজ্ঞ ও বহু আধুনিক গানের স্রষ্টা শচীন দেববর্মণ স্মরণে আজ শনিবার থেকে কুমিল্লায় শুরু হচ্ছে ৩ দিনব্যাপী শচীন মেলা।
শচীন দেববর্মণের ৪৮তম প্রয়াণ দিবস স্মরণে এ মেলার আয়োজন করা হয়েছে।
কুমিল্লা নগরীর দক্ষিণ চর্থায় শচীন দেববর্মণের বাড়ির প্রাঙ্গণে এ মেলা চলবে আগামী ৩১ অক্টোবর পর্যন্ত।
উদ্বোধনী অনুষ্ঠানে প্রধান অতিথি হিসেবে উপস্থিত থাকবেন কুমিল্লা সদর আসনের সংসদ সদস্য ও মহানগর আওয়ামী লীগের সভাপতি বীর মুক্তিযোদ্ধা হাজী আ ক ম বাহাউদ্দিন বাহার।
মেলার সমাপনী অনুষ্ঠানে প্রধান অতিথি থাকবেন কুমিল্লা বিশ্ববিদ্যালয়ের উপাচার্য ড. এ এফ এম আবদুল মঈন। অনুষ্ঠানে সভাপতিত্ব করবেন কুমিল্লা জেলা প্রশাসক মোহাম্মদ কামরুল হাসান।
৩ দিনব্যাপী মেলা উপলক্ষে আয়োজিত অনুষ্ঠান সূচির মধ্যে রয়েছে আজ শনিবার বিকেল ৩টায় শচীন মেলার র‍্যালি ও উদ্বোধন, সোয়া ৩টায় আলোচনা সভা এবং বিকেল সাড়ে ৪টায় সাংস্কৃতিক অনুষ্ঠান।
রোববার সকাল ১০টায় রচনা প্রতিযোগিতা, বিকেল ৩টায় সঙ্গীত প্রতিযোগিতা ও বিকেল ৪টায় সাংস্কৃতিক অনুষ্ঠান।
 
তৃতীয় দিন সোমবার বেলা ৩টায় আলোচনা সভা, বিকেল সাড়ে ৪টায় সমাপনী অনুষ্ঠান এবং বিকেল ৫টায় সাংস্কৃতিক অনুষ্ঠান।
জেলা প্রশাসনের পক্ষ থেকে কুমিল্লার অতিরিক্ত জেলা প্রশাসক (সার্বিক) মোহাম্মদ শাহাদাত হোসেন কুমিল্লার সংস্কৃতিপ্রেমি জনগণ, শিক্ষার্থী ও সব সংস্কৃতিকর্মীদের মেলায় উপস্থিত থাকার আমন্ত্রণ জানিয়েছেন।


উপমহাদেশের প্রখ্যাত সঙ্গীতজ্ঞ ও বহু আধুনিক গানের স্রষ্টা শচীন দেববর্মণ স্মরণে আজ শনিবার থেকে কুমিল্লায় শুরু হচ্ছে ৩ দিনব্যাপী শচীন মেলা।